《张道玄天师画降龙图》
宋代·王淮

老龙不识天有数，刚要为霖触天怒。
天呼六丁驱下来，不容驻脚天街路。
雷神伐鼓云扬旗，火鞭乱打列缺驰。
海波起立一千丈，阳侯叫噪冯夷嘻。
泥鳅土蟮妖鬼技，侧睨坳洼务得志。
那知龙抱九土忧，弭角摧鳞潜出涕。
哀哉九土毛骨焦，虾蟆蜥蜴担工劳。
尔龙稳稳卧海窟，再莫多事生惊涛。
海中虽无五花树，海中绰有宽闲地。
朝吐扶桑白日光，暮吞细柳蠙霞气。
我闻北周是太荒，一团阴气余无阳。
何不衔取玉烛上天去，晒破鳌足八极俱辉光。

作者简介：王准（1126年—1189年），字季海，金华城区人。南宋名相。绍兴十五年（1145年）考中进士，授临海尉。历任监察御史、右正言、秘书少监兼恭王府直讲、太常少卿、中书舍人。官至左丞相，封鲁国公。淳熙十六年（1189年）卒，赠少师，谥文定。